recursal/SuperWikiNEXT-32B huggingface dataset:
**María do Carmen Silva Rego**, coñecida como **Carmela Silva**, nada en Vigo o 26 de novembro 1960, é unha política galega do PSdeG.

Traxectoria
-----------

É licenciada en Dereito e profesora de Educación especial. Nas eleccións xerais do 1996 concorreu na lista do PSdeG-PSOE pola provincia de Pontevedra, sen resultar elixida, pero finalmente accedeu ao posto de deputada trala dimisión de Abel Caballero en novembro de 1997. Co regreso do PSOE ao goberno central en 2004, traballou como asesora da Ministra de Agricultura Elena Espinosa. Tralas municipais de 2007 foi nomeada concelleira non electa no concello de Vigo polo alcalde socialista Abel Caballero, ocupando a dirección de urbanismo.

Nas eleccións xerais de 2008 foi elixida senadora, sendo nomeada portavoz do PSOE en substitución de Joan Lerma.

Nas municipais de 2011 foi elixida concelleira na cidade de Vigo como número 2 da candidatura socialista, sendo primeira tenente de alcalde e mantendo a área de Urbanismo. Uns meses despois, foi a cabeza de lista do PSOE ás eleccións xerais de 2011 pola circunscrición de Pontevedra, onde saíu elixida deputada e foi secretaría segunda da mesa do Congreso.

Tralas eleccións municipais de 2015 volveu a ser concelleira en Vigo e foi elixida presidenta da Deputación de Pontevedra grazas a un pacto entre PSdeG-PSOE e BNG, sendo a primeira vez que os socialistas lograron a presidencia e a primeira muller en ocupala. Nas eleccións municipais de 2019 foi reelixida concelleira e presidenta da Deputación, quedando a tan só 1 deputado e uns poucos votos da maioría absoluta, renovando o pacto de goberno co BNG. Tralo 14 Congreso Nacional do PSdeG, en decembro de 2021, foi elixida presidenta da Executiva Nacional do partido encabezada por Valentín González Formoso.

Vida persoal
------------

É nai do futbolista Iago Falque, xogador do Torino FC.

|  |  |  |
| --- | --- | --- |
| Predecesor:**Rafael Louzán** |  **Presidenta da Deputación de Pontevedra** 2015-2023 | Sucesor:**Luís López Diéguez** |
| Predecesor:**Xaquín Fernández Leiceaga** |  **Presidenta do PSdeG-PSOE** 2021 – actualidade | Sucesor:**no cargo** |

Notas
-----

1. ↑  "La gallega Carmela Silva será la portavoz del PSOE en el Senado", nova en *El País*, 24 de marzo de 2008 *(en castelán)*.
2. ↑  Carmela Silva: "Desde hoy, la Diputación es la casa del pueblo", www.farodevigo.es, 17/07/2015 *(en castelán)*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Carmela Silva Modificar a ligazón no Wikidata*** |

### Outros artigos

* Lista de senadores galegos desde a Transición
* Lista de deputados galegos no Congreso desde a Transición
**María José Pardo Pumar**, "**Pepa Pardo**", nada en Santiago de Compostela o 26 de novembro de 1977, é unha política galega do Partido Popular de Galicia.

Papeleta de Pontevedra para o Senado nas Eleccións xerais de 2023.

Traxectoria
-----------

Estudou no IES Sánchez Cantón, licenciouse en Dereito pola Universidade San Pablo CEU, foi docente do Departamento de Dereito Civil da Universidade de Santiago de Compostela de 2012 a 2019. Exerce como avogada de familia.

Ten publicado artigos en revistas especializadas, coma *Familia y Sucesiones*.

Desde 2019 foi concelleira do concello de Pontevedra e deputada provincial. Nas Eleccións xerais de España de 2023 encabezou a lista do Partido Popular ao Senado pola Provincia de Pontevedra, resultando escollida senadora.

Notas
-----

1. ↑  "María José Pardo Pumar" no sitio web do PPdG.
2. ↑  "María José Pardo Pumar". *Dialnet* (en castelán). Consultado o 2023-07-25.
3. ↑  Pontevedra, Diario de (2023-07-18). "Pepa Pardo, candidata del PP al Senado por Pontevedra: "Nosotros no somos Vox"". *Diario de Pontevedra* (en castelán). Consultado o 2023-07-25.

Véxase tamén
------------

### Outros artigos

* Lista de senadores galegos desde a Transición

### Ligazóns externas

* Currículum no sitio web da Deputación de Pontevedra.

|  |  |
| --- | --- |
| Control de autoridades | 
* Wd: Q120886670
* LinkedIn: pepa-pardo-0a823135

 |
A **catedral de Santo Isaac o Sirio e San Xurxo** é unha igrexa ortodoxa baixo o patriarcado de Xerusalén, actualmente en construción, localizada na capital de Qatar, Doha.

Historia
--------

Os terreos onde está a igrexa foron doados polo emir Hamad bin Khalifa. A construción comezou en 2009, e está previsto que remate en 2018. A catedral dará servizo aos arredor de 12.000 fieis ortodoxos que viven en Qatar. Está previsto que a nave principal do templo teña capacidade para 700 persoas.

O templo é a sé da arquidiocese de Qatar, parte da Igrexa ortodoxa de Xerusalén, aínda que a xurisdición sobre o país asiático é discutida pola Igrexa ortodoxa de Antioquía. O 13 de decembro de 2013 Makarios Mavrogiannakis foi consagrado como arcebispo de Qatar.

Notas
-----

1. ↑  "Church accommodating 700 faithful to open in Qatar by end of year". *Igrexa ortodoxa serbia*. 27 de marzo de 2018. Arquivado dende o orixinal o 21 de outubro de 2018. Consultado o 20 de outubro de 2018.

Véxase tamén
------------

### Ligazóns externas

* Páxina en Facebook da catedral
O **templo Dadhimati Mata** da deusa Dadhimati está situado entre as aldeas de Goth e Manglod en Jayal tehsil, distrito de Nagaur, Rajasthan, na India. Unha inscrición atopada alí suxire que existiu polo menos desde o ano 608.
É un sitio importante para os bramáns Dadheech e un dos 52 shaktipiths, significativos da tradición do shaktismo e a bolsa de estudos *Purana* relacionada.

Dise que Dadhimati é a irmá do Rishi (sabio) Dadhichi. A lenda di que naceu o magh (mes indio) shukl 7 (rath saptami) debido ao revolto do ceo. Dadhimati matou a Detya Vikatasur no magh shukl 8 (jaya ashtami) en Dadhi Sagar. Dadhimati é o avatar da deusa Laxmi. O templo ten as representacións máis antigas de "Devi mahamatya", que son aínda máis antigas que o templo Mahalaxmi de Kolhapur, Maharashtra. Ten unha representación de Valimiki ramyana nos interiores.

Notas
-----

1. 1 2  Babb, Lawrence A. (2011). "Recasting a Caste: The Case of the Dadhich Brahmans". En Seneviratne, H. L. *The Anthropologist and the Native: Essays for Gananath Obeyesekere*. Anthem Press. pp. 103–104. ISBN 978-0-85728-435-8.
2. ↑  Rocher, Ludo (1986). *The Puranas*. Otto Harrassowitz Verlag. p. 195. ISBN 978-3447025225.

* Portal:India
A **Televisión Universidad de Concepción** (**TVU**) é unha canle de televisión rexional en Chile que ofrece programación en castelán. Foi inaugurada o 4 de abril de 1997, e ten a súa sede na cidade de Concepción. O propietario é o holding Octava Comunicaciones S.A. da Universidade de Concepción. A cobertura do seu sinal abrangue as rexións de Biobío, Araucanía, Los Ríos, Los Lagos e Metropolitana a través dos operadores de cable e televisión como VTR, Mundo Pacífico, Telefónica del Sur e GTD Manquehue.

Descrición
----------

O contido deste sinal de TV busca o desenvolvemento integral das comunidades dentro da zona de cobertura. A programación ten o seu foco na reflexión, estudo e recreación, procurando estimular e maximizar o benestar material fronte ao espiritual. O pensamento ten orixe nunha frase de Enrique Molina, un dos fundadores da Universidade de Concepción: *Sin verdad y esfuerzo no existe progreso*.

Slogans
-------

Os slogans en castelán segundo a cronoloxía desde 1997 ata 2007 son:

* 1997 - 2001: *Junto a usted cada día*
* 2001 - 2003: *La nueva imágen del sur*
* 2004: *¡Ese es mi canal!*
* 2005 - 2007: *Te sorprende*

Véxase tamén
------------

### Ligazóns externas

* Páxina web oficial de TVU *(en castelán)*

|  |  |
| --- | --- |
| Control de autoridades | 
* Wd: Q3110815
* WorldCat
* VIAF: 168880411
* LCCN: no2011044348

 |
**Gonzalo Prieto Cao**, finado en Ortigueira o 2 de agosto de 1962, foi un comerciante e político galego.

Traxectoria
-----------

Comerciante en Ortigueira. Na ditadura de Primo de Rivera foi presidente de Unión Patriótica de Ortigueira, foi nomeado concelleiro de Ortigueira e primeiro tenente de alcalde en 1925. Coa dimisión de Ramón de la Peña foi nomeado alcalde. Foi novamente concelleiro en 1931. Na Segunda República afiliouse ao Partido Radical. Logo do golpe de Estado do 18 de xullo de 1936 foi nomeado alcalde de Ortigueira a finais de xullo. Foi destituído polo gobernador civil en agosto de 1937 xunto co primeiro tenente de alcalde Teodoro Fanego, que foi desterrado a Xinzo de Limia, e o segundo tenente de alcalde Secundino Rodríguez, que foi desterrado a Celanova.

Vida persoal
------------

Casou con Aurelia Díaz Couce e foi pai de Inés, Josefina, Dorila e Ramón Prieto Díaz.

Notas
-----

1. ↑  Necrolóxica en *La Voz de Galicia*, 3-8-1962, p. 8.
2. ↑  *El Orzán*, 25-8-1925, p. 1.
3. ↑  *El Correo Gallego*, 29-7-1936, p. 1.
4. ↑  *El Compostelano*, 4-8-1937, p. 1.

Véxase tamén
------------

### Bibliografía

* Suárez, X. Manuel (1993). *O alzamento de 1936 no norte da Coruña*. Sada: Do Castro.

|  |  |  |
| --- | --- | --- |
| Predecesor:**Ramón de la Peña** |  **Alcalde de Ortigueira** 1925 - 1927 | Sucesor:**José María Peña Fernández** |
| Predecesor:**Alfredo Rebollar Martínez** |  **Alcalde de Ortigueira** 1936 - 1937 | Sucesor:**Jesús Blanco Suárez** |
**Javier Casqueiro**, nado en Ferrol en 1962, é un xornalista galego.

Traxectoria
-----------

Xa de neno se mudou a Madrid coa familia e cursou estudos en colexios e institutos desa cidade. Licenciouse en Xornalismo na Universidade Complutense de Madrid. A mediados da década dos oitenta comezou a traballar en *La Voz de Galicia*, e en 1990 trasladouse a Madrid para traballar no xornal *El País*, onde primeiro se ocupou da información de carácter local e despois da información política. En 2002 marchou de correspondente dese mesmo xornal a Washington. En 2005 abandonou ese medio e regreou a España para dirixir a sección de Nacional (información de política española) na cadea de televisión *Cuatro*. En 2010 regresou de novo a *El País* para facerse cargo como redactor xefe da sección Nacional e Política. A partir de 2015 trasladouse a Rabat, onde exerceu como correspondente para o seu xornal para os países do Magreb.

Notas
-----

1. 1 2  "Javier Casqueiro". *Facebook* (en castelán). Consultado o 2018-02-06.
2. ↑  "Javier Casqueiro". *El País* (en castelán). 2011-10-13. Arquivado dende o orixinal o 06 de febreiro de 2018. Consultado o 2018-02-06.
**José Juncal Verdulla**, nado en Pontevedra o 4 de decembro de 1869 e finado en Barcelona o 20 de xuño de 1961, foi un empresario, pedagogo, xornalista e escritor galego.

Traxectoria
-----------

Empresario de pesca en Marín. Republicano lerrouxista, como xornalista fundou *El Grito del Pueblo*, dirixiu *La Unión Republicana*, *La Acción* e *La Libertad* e colaborou en *El Combate*, *El Progreso* e *Galicia en Cataluña* (Barcelona). Casado con Amelia Lerroux, irmá de Alejandro Lerroux, por motivos políticos estableceuse en Barcelona en 1910. Foi director da Escola de Maxisterio de Barcelona e presidente do Centro Galego de Barcelona, baixo o seu mandato a entidade meteuse de cheo na política radical, ata o punto de acabar actuando como un apéndice daquel partido. Foi o primeiro presidente da Federación de Casas regionales de Barcelona, colectivo fundado en 1929. Foi concelleiro e tenente de alcalde de Barcelona. Nomeado embaixador en Portugal en outubro de 1933, continuou no cargo ata febreiro de 1936, sendo substituído por Claudio Sánchez Albornoz.

Obras
-----

* *Elementos de ciencia gramatical de la lengua hispanoamericana*, 1912 e 1914.
* *La cuestión pedagógica en España*, 1923.

Vida persoal
------------

Casou en Madrid con Amelia Lerroux García en agosto de 1907, e foi pai de Manrique e Amelia Juncal Lerroux.

Notas
-----

1. ↑  Necrolóxica en La Vanguardia
2. ↑  *La Libertad*, 25-8-1907, p. 2.

Véxase tamén
------------

### Bibliografía

* Carrete Rivera, Manoel (2010). *L'Inmigració gallega a Catalunya. Irmandade A Nosa Galiza de Mollet*.
* Pereira Martínez, Carlos (2004). "A Familia Poza: Un exemplo de republicanismo e librepensamento en Pontevedra" (PDF). *Anuario Brigantino* (27): 265–312. Consultado o 28 de agosto de 2012.
***Big Nothing*** é un filme británico do 2006, do xénero de comedia negra, dirixigo por Jean-Baptiste Andrea e que ten como actores principais a David Schwimmer e a Simon Pegg. Estreouse en decembro do 2006, aínda que a súa premiere realizouse no Festival de Cine de Cardiff en novembro do mesmo ano.

Características
---------------

*Big Nothing* rodouse na Illa de Man e en Gales, en Barry, no Val de Glamorgan, e en Caerwent, como tamén noutras lugares de Monmouthshire. Algunhas escenas fixéronse en Squamish, Canadá.

Non obtivo moito éxito comercial, na súa primeira semana en 101 cines do Reino Unido recadou 83.829£, lonxe do seu orzamento de 3 000 000£.

### Sinopse

Ambientado nunha pequena poboación de Oregón, Charlie (David Schwimmer), casado coa policía Penelope (Natascha McElhone), logo de ser despedido o seu primeiro día de traballo dunha centraliña telefónica, acaba sendo enredado por un compañeiro, Gus (Simon Pegg), que coñecera ese mesmo día, para realizar unha extorsión. Esta consiste en sacarlle cartos ao reverendo a cambio de non facerlle confesar a súa visita a páxinas web ilegais de tipo sexual.

Notas
-----

1. ↑

Véxase tamén
------------

### Ligazóns externas

* Páxina de *Big Nothing* *(en inglés)*

|  |  |
| --- | --- |
| Control de autoridades | 
* Wd: Q859131
* Allmovie: v360917
* AlloCiné: 109227
* FilmAffinity: 387887
* IMDb: tt0488085
* LUMIERE: 26259
* OFDb: 116522
* OMDB: 9843
* Rotten Tomatoes: big\_nothing
* Synchronkartei: 13694
* TMDb: 9843
* TVcom: big-nothing

 |
**Arias Menendiz**, falecido despois de 924, foi un nobre galego, fillo de Hermenexildo Gotérrez e de Hermesinda Gatoniz.

Apoiou a causa do rei Afonso III e como recompensa pola súa lealdade, en 911 foi nomeado conde de Eminio, antiga cidade romana construída onde hoxe está a cidade de Coímbra que foi repoboada polo seu pai. Anos máis tarde, foi nomeado, xunto co seu irmán Guterre Menendiz, conde de Caldelas e tamén de Leça.

Co seu irmán, Guterre, levou monxes para restaurar o mosteiro de Samos, en Galicia e, a partir deste momento, iniciou un período de próspera relación entre a familia condal e o cenobio.

Familia
-------

Casou con Ermesinda Gundesíndiz, filla de Gundesindo Ériz, fillo de Ero Fernández; con quen tivo a:

* Elvira Arias (morta despois de 962), casada con Munio Guterrez, o seu primo, fillo de Guterre Méndez e Ilduara Ériz.
* Inderquina Arias.

Notas
-----

1. ↑  Sáez, Emilio (1947). "Los ascendientes de San Rosendo, notas para el estudio de la monarquía astur-leonesa durante los siglos IX y X". *Hispania*. OCLC 2594708.
2. 1 2 3  Torres Sevilla-Quiñones de León, Margarita Cecilia (1999). *Linajes nobiliarios de León y Castilla: Siglos IX-XIII*. Junta de Castilla y León, Consejería de educación y cultura. ISBN 84-7846-781-5.
Para outras páxinas con títulos homónimos véxase: Avión (homónimos).

**San Xusto e Pastor de Avión** é unha parroquia do concello de Avión, na provincia de Ourense. En 2015 tiña 588 habitantes (279 homes e 309 mulleres), 133 menos ca en 2000. Esta parroquia, por ser a capital do municipio, non perdeu tanta poboación como as outras do concello.

Patrimonio
----------

A igrexa parroquial ten a súa orixe a comezos do século XVII, rematándose a súa construción en 1742. A fachada é un retablo barroco realizada por canteiros da Terra de Montes, e ten outras dúas portadas fortemente moldeadas e con fornela superior, con figuras pétreas de Santo Antón co Neno e a Virxe e o seu fillo. A cabeceira, moi anterior a 1742, ten bóveda de nervios góticos con claves historiadas policromadas. Na central figuran os santos Xusto e Pastor, con caretas alusivas aos principios centrais da fe.

Mapa da xurisdición de Avión de Rosendo Amoedo, 1789.
A arquitectura da torre do templo, con carátulas angulares na balaustra inferior, é similar á das igrexas de Carballeda e Beiro, posiblemente porque foron ordenadas facer pola mesma persoa, o conde de Ribadavia.

A igrexa ten columnas salomónicas angulares, algo que malia ser un exemplo moi característico do barroco, non é común nos exteriores das igrexas do barroco galego.

Lugares e parroquias
--------------------

### Lugares de Avión

| Lugares da parroquia de  Avión no concello de Avión (Ourense) |  |
| --- | --- |
|  Beresmo |
 Cernadas |
 San Vicenzo |
 San Xusto |

### Parroquias de Avión

| Galicia | Provincia de Ourense | Parroquias de Avión |  |
| --- | --- |
| Abelenda (Santa Mariña) | Amiudal (Santiago) | Avión (Santos Xusto e Pastor) | Baíste (Santa María) | Barroso (Santa Baia) | Córcores (Santa Mariña) | Cortegazas (Santo Antonio) | Couso (Santa María) | Nieva (Santa María) |

Notas
-----

1. 1 2  Decreto 332/1996, do 26 de xullo, polo que se aproba o nomenclátor correspondente ás entidades de poboación da Provincia de Orense.

Véxase tamén
------------

### Outros artigos

* Lugares de Avión

|  |  |
| --- | --- |
| Control de autoridades | 
* Wd: Q12383971
* código INE: 32004030000

 |
**Léon Joseph Marie Ignace Degrelle**, nado en Bouillon (Bélxica) o 15 de xuño de 1906 e finado en Málaga o 31 de marzo de 1994, foi un político belga e oficial das Waffen SS, que rematou a súa vida en España.

Traxectoria
-----------

Fundou nos anos 30 o movemento político *Christus Rex* (Rexismo), de inspiración católica e conservadora, radicalizou a súa posición nos anos seguintes, aproximándose ao fascismo. Combateu xunto ás forzas do Eixo na segunda guerra mundial na Lexión Valonia, unha unidade estranxeira adscrita ás Waffen SS. Encontrándose en Noruega cando se rendeu Alemaña, logrou escapar a España, onde o réxime de Franco o protexeu durante décadas da sentenza de morte por crimes de guerra pronunciada na súa contra. A concesión da nacionalidade española librouno de ser extraditado despois da fin do franquismo, e dedicou os seus últimos anos a escribir diferentes obras. Foi líder dos nacionalsocialistas de España. Ademais, participou na reorganización dos nacionalismos en Europa contribuíndo ao fortalecemento dos novos partidos políticos de extrema dereita. Durante a súa estadía en España viviu baixo o nome falso de José León Ramírez Reina.

Véxase tamén
------------

### Bibliografía

* Bar-Zohar, Michael (1968). *The avengers. The story of the hunt for Nazi Criminals*. Arthur Barker.
* Bezymenskiĭ, Lev (1966). *Tracing Martin Bormann*. Progress Publishers.

|  |  |
| --- | --- |
| Control de autoridades | 
* Wd: Q158844
* WorldCat
* VIAF: 113952825
* Auñamendi: 50576
* BIBSYS: 90365944
* BMT: 68274
* BNE: XX1143852
* BNF: 12040304g
* CiNii: DA08538892
* DeutscheBio: 119131374
* Dodis: P1314
* EBID: ID
* FAST: 33165
* GEC: 0021784
* GND: 119131374
* ISNI: 0000 0000 8181 9552
* LCCN: n79034917
* Munzinger: 00000000159
* NKC: jn19990001683
* NLA: 35034585
* NTA: 070426791
* ODIS: PS\_4866
* PTBNP: 35057
* SELIBR: 291905
* SUDOC: 02859987X

 |
**María Dolores Ramos Duarte** nada en Fontebalán, no concello de Mondariz, o 1 de agosto de 1971, é unha filóloga e tradutora galega que traduce do galego ao español, francés e alemán.

Traxectoria
-----------

Licenciouse en Filoloxía Hispánica en 1994 pola Universidade de Santiago de Compostela. É coautora do método pedagóxico de aprendizaxe de linguas *Bótate a falar*.

Como tradutora, ten competencia para verter ao galego e ao castelán texto importados do portugués, do alemán e do francés.

Obras traducidas
----------------

* *Jacques o fatalista*, de Denis Diderot (BIVIR)
* *A relixiosa* de Denis Diderot (BIVIR)
* *Pel de lixa* de Honoré de Balzac (BIVIR)
* *A princesa de Clèves*, de Madame de La Fayette (BIVIR)
* *O demo no corpo*, de Raymond Radiguet (BIVIR)
* *Tartufo*, de Molière (coed. Edicións Positivas e Centro Dramático Galego, 2017)

Vida persoal
------------

Na actualidade viven en Basilea con dous fillos (Brais Jequier Ramos e Lois Jequier Ramos).

Notas
-----

1. ↑  *Positivas estrea unha colección de teatro en parcería co CDG*, *Nós Diario*, 27 de xaneiro de 2017.

Véxase tamén
------------

### Outras ligazóns

* Perfil en Translatorscafe *(en castelán)*.
Tumor benigno nunha fazula coñecido co nome de hidradenoma.
Un **tumor** é unha alteración patolóxica dos tecidos que deriva nun aumento de volume destes. É un agrandamento anormal dunha parte do corpo, que aparece inchado ou distendido. En sentido restrinxido, un tumor é calquera vulto que se deba a un aumento no número de células que o compoñen, independentemente de que sexan de carácter benigno ou maligno. Cando un tumor é maligno, ten capacidade de invasión ou infiltración e de metástase a lugares distantes do tumor primario, e entón cando pasa a ser coñecido como cancro. O tumor, xunto co rubor, a dor e a calor forman a tétrade clásica dos síntomas e signos da inflamación.

Causas dos tumores
------------------

Os tumores son alteracións debidas diversos factores causantes. Deste xeito, existe un marcado compoñente xenético nos cancros e un importante compoñente ambiental. Os xenes involucrados nestes procesos son varios, algúns deles característicos de determinados cancros (BRCA 1 e 2 no cancro de mama ou o APC no adenocarcinoma de colon). Outros, coma o xene p53 aparecen mutados en moi diversos cancros. As funcións destes xenes son múltiples, pero un grupo importante regula o ciclo celular, directa ou directamente. É o caso do p53, que ao detectar anomalías xenéticas irreparables debe iniciar a apoptose (a morte da célula tumoral). O p53 é un xene moi susceptible ás substancias do tabaco, aínda que tamén pode ser defectuoso dende o nacemento.

O compoñente ambiental é aínda máis importante caos xenes nalgúns tumores. É o caso dos mesoteliomas, que se producen debido a contactos longos con asbesto. Unha mala dieta, pobre en fibra tamén é un factor favorecedor do cancro de colon. Algúns tumores están causados por infeccións, é o caso do cancro de estómago, que está relacionado pola infección por Helicobacter pylori, o mesmo mecrobio que causa a úlcera gástrica. Algunhas infeccións víricas tamén poden producir tumores, é o caso de infeccións do virus de Epstein-Barr.

Notas
-----

1. ↑  Definicións no *Dicionario da Real Academia Galega* e no Portal das Palabras para *tumor*.

|  |  |
| --- | --- |
| Control de autoridades | 
* Wd: Q133212
* BNCF: 4994
* BNF: 11933716h
* BRE: 2692715
* EBID: ID
* GND: 4078460-5
* JSTOR: tumors
* LCCN: sh2001009206
* NDL: 00572467
* NKC: ph135809
* Treccani: tumore

 |

|  |  |
| --- | --- |
| Identificadores | 
* ICD-9: 140
* ICD-10: D48
* KEGG: H02421
* MedlinePlus: 001310

 |
**María Áurea Rodríguez Rodríguez**, nada o 16 de novembro de 1897 en Muntián (Cartelle), foi unha gaiteira galega, a primeira documentada da historia.

Traxectoria
-----------

Foi a maior dos seis fillos do matrimonio José Rodríguez e Hermelinda Rodríguez. Comezou a tocar a gaita arredor de 1907, á idade de dez anos. Logo do falecemento dos seus pais formou xunto cos seus irmáns Castor, Felisindo, Manuel e Eliseo, o grupo **Os Maravillas** (en referencia á parroquia de onde son orixinarios, As Marabillas). O grupo tivo un enorme éxito en toda a xeografía galega durante os anos vinte. En 1929 as xiras do grupo traspasan as fronteiras de Galicia, realizan actuacións en Madrid, que coroan a Aurea como "La reina de la gaita Gallega", e pola Arxentina no mes de novembro. Na década dos trinta desfaise o grupo. Castor, Benigno e Aurea crean un novo grupo, **Os Menores**, e emigran a Arxentina. A última nova sobre Áurea é dunha actuación que tivo lugar en Venezuela en 1945.

|  |  |  |  |  |  |  |
| --- | --- | --- | --- | --- | --- | --- |
| 

|  |
| --- |
| Os Maravillas de Cartelle, composición inicial. |
| Os Maravillas de Cartelle, composición inicial.  |

|  |
| --- |
| Os Maravillas cara a 1927. |
| Os Maravillas cara a 1927.  |

|  |
| --- |
| Aurea Rodríguez xunto aos seus fillos. |
| Aurea Rodríguez xunto aos seus fillos.  |

 |

Notas
-----

1. ↑  *El correo de Galicia: órgano de la colectividad gallega en la República Argentina*: Num. 1242 (10/11/1929)

Véxase tamén
------------

### Bibliografía

* Marco, Aurora (2007). *Dicionario de Mulleres Galegas*. Edicións A Nosa Terra. p. 379. ISBN 978-84-8341-146-9.

### Ligazóns externas

* 

* "Áurea Rodríguez". *Álbum de Mulleres* do Consello da Cultura Galega.
A rexión histórica de **Zaporozhia** dentro dos actuais límites de Ucraína.
**Zaporozhia** (en ucraíno: **Запоріжжя** *Zaporozhzhia*; en polaco: **Zaporoże** ou **Dzikie Pola** (Terras salvaxes ou Estepas salvaxes); en ruso: **Запорожье** *Zaporozhie*) é unha rexión histórica da Europa Oriental situada ao redor do río Dniéper, despois dos rápidos deste río (*porogi*, *porozha*) de onde deriva o nome, na actual Ucraína.

Dos rápidos deriva o nome, traducido como "territorio despois dos rápidos".

Durante os séculos XVI e XVII foi un territorio cosaco semiindependente, con centro na Sich de Zaporozhia.

Na actualidade o seu territorio comprende á óblast de Dnipropetrovsk, a maior parte da óblast de Zaporizhia e da de Kirovogrado, así como algunhas partes das óblast e Khersón e de Donetsk, en Ucraína.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Zaporozhia*** |

### Outros artigos

* Cosacos de Zaporozhia
* Hetmanato cosaco

### Ligazóns externas

* The Zaporizhia Encyclopedia of Ukraine *(en inglés)*.
Para outras páxinas con títulos homónimos véxase: Ábaco (homónimos).
Ábaco simple do *dicionario de Arquitectura Francesa (1865)* (en francés)
Para a arquitectura clásica, o **ábaco** era unha peza cadrada en forma de tablilla que, colocada sobre o equino, coroa o capitel servindo de asento ao arquitrabe, á vez que protexe a decoración de devandito capitel. Na orde dórica, está formado por unha peza prismática, na xónica enrólase en espiral é e na corintia simplifícase e se estiliza.

Nas estruturas modernas, por exemplo de formigón armado, denomínase por similitude formal (non funcional) **ábaco** á zona do forxado próxima a un alicerce, reforzada estruturalmente para transmitir correctamente as cargas ao mesmo, e para resistir as solicitaciones que se concentran nese punto (cortantes e momentos negativos).

| * v
* c
* e
Templo grego |
| --- |
| Áreas | Áditon ·  Naos ·  Opistódomo ·  Períbolo ·  Perístilo ·  Pronao |
| Ordes | Corintia ·  Dórica ·  Xónica |
| Elementos | Ábaco ·  Acroterio ·  Antefixo ·  Arquitrabe  ·  Atlante ·  Acanaladura ·  Capitel ·  Cariátide ·  Columna ·  Cornixa ·  Crepidoma ·  Entaboamento ·  Éntase ·  Equino ·  Estereóbata ·  Estilóbata ·  Friso ·  Frontón ·  Fuste ·  Métopa ·  Mútulo ·  Propileos ·  Tímpano ·  Tríglifo |

|  |  |
| --- | --- |
| Control de autoridades | 
* Wd: Q208454
* EBID: ID
* MAG: 205724471

 |
*Fusarium* é un ascomiceto filamentoso, que presenta corpos de Voronin.
O **corpo de Voronin** é un orgánulo arredondado de 150 a 500 nm de diámetro, rodeado de membrana e cheo dunha matriz densa cristalina, derivado dos peroxisomas, que se encontra só en certos xéneros de fungos ascomicetos filamentosos, como, por exemplo, *Aspergillus*, *Neurospora*, *Fusarium* ou *Magnaporthe*. O principal compoñente da súa densa matriz é a proteína Hex1. Os corpos de Voronin están xeralmente asociados ao poro septal que separa as células nas hifas, pero tamén se poden concentrar na parte apical das hifas en certos momentos do ciclo vital.

A primeira función que se describiu deste orgánulo foi a de tapar o poro septal cando se producen danos nas hifas, para evitar a perda do contido celular da hifa. En *Magnaporthe grisea*, que infecta as raíces da planta do arroz, parece que os corpos de Voronin se requiren para o correcto desenvolvemento das estruturas infecciosas (apresorias) que invaden a raíz e para a progresión da infección, e parece que teñen unha función protectora contra o ambiente adverso que atopa no seu hospedador e contra o estrés nutricional, como a falta de nitróxeno.

O orgánulo recibe o seu nome en honor do micólogo ruso Mikhail Stepanovich Voronin, que o describiu.

Notas
-----

1. ↑  "Mapping Woronin body position in Aspergillus nidulans." (PDF). Arquivado dende o orixinal (PDF) o 15 de decembro de 2013. Consultado o 2011-05-29.
2. ↑  Managadze, D.; Würtz, C.; Sichting, M.; Niehaus, G.; Veenhuis, M.; Rottensteiner, H. (2007). "The peroxin PEX14 of Neurospora crassa is essential for the biogenesis of both glyoxysomes and Woronin bodies". *Traffic (Copenhague, Dinamarca)* **8** (6): 687–701. ISSN 1398-9219. PMID 17461798. doi:10.1111/j.1600-0854.2007.00560.x.
3. ↑  "Woronin body function in Magnaporthe grisea is essential for efficient pathogenesis and for survival during nitrogen starvation.". Consultado o 2011-05-29.
4. ↑  
*A Dictionary of Biology*. Oxford University Press. 2004. Consultado o 2009-09-03.

Véxase tamén
------------

### Outros artigos

* Corpo de Berkeley
* Corpo polar do fuso
* Parentosoma
* Spitzenkörper

|  |  |
| --- | --- |
| Control de autoridades | 
* Wd: Q7480074
* MAG: 30052360

 |
No subcampo matemático da análise numérica, **truncamento** é a redución do número de díxitos á dereita do separador decimal, descartando os que resulten menos significativos.

Por exemplo, dados os números reais:

3,14159265358979...  
32,438191288  
6,3444444444444  
-3.23456789...
Para facer o truncamento destes números a catro díxitos decimais, só consideramos os catro díxitos á dereita de coma decimal.

O resultado é este:

3,1415  
32,4381  
6,3444  
-3.2345
Nótese que nalgúns casos o truncamento dá o mesmo resultado que o arredondamento. O erro do truncamento pode ser ata o dobre do erro máximo que se pode ter usando arredondamento. En sistema binario é o mesmo procedemento.

Véxase tamén
------------

### Outros artigos

* Arredondamento

Notas
-----

|  |  |
| --- | --- |
| Control de autoridades | 
* Wd: Q1080547
* GEC: 0215945
* MAG: 37814816

 |

1. ↑  Matemáticas, 1º de ESO. Números decimais. Arredondamento e truncamento Arquivado 19 de setembro de 2019 en Wayback Machine.. Materiais en rede na aula virtual do *CPI Manuel Suárez*.
|  |  |
| --- | --- |
| Aviso médico | **Advertencia: A Wikipedia non dá consellos médicos.***Se cre que pode requirir tratamento, por favor, consúltello ao médico.* |

Para outras páxinas con títulos homónimos véxase: Vómito.
Un vómito na rúa
O **vómito** é a expulsión violenta e espasmódica do contido do estómago a través da boca. Aínda que posibelmente se desenvolveu evolutivamente como un mecanismo para expulsar do corpo velenos inxeridos[], pode aparecer como síntoma de moitas enfermidades non relacionadas con estes, nin sequera co estómago (gastrite) como patoloxía cerebral ou ocular.

A sensación que se ten xusto antes de vomitar (pródromo) chámase náusea, e pode preceder ao vómito ou aparecer illada.

Os medicamentos chamados antieméticos poden ser necesarios para a supresión da náusea e o vómito. Os eméticos (*Psychotria ipecacuanha* ou emetina) xa non se usan dende a xeneralización do lavado gástrico, pois ao provocar o vómito os ácidos do estómago ou o tóxico inxeridos danan o esófago.

|  |  |
| --- | --- |
| Control de autoridades | 
* Wd: Q127076
* BNCF: 8972
* BNE: XX534064
* BNF: 119338174
* EBID: ID
* GEC: 0151223
* GND: 4015109-8
* JSTOR: vomiting
* LCCN: sh85144382
* MAG: 2780852908
* NDL: 00568990
* SUDOC: 027256154

 |

|  |  |
| --- | --- |
| Identificadores | 
* HPO: HP:0002013
* ICD-9: 787
* ICD-10: R11
* MeSH: D014839
* MeSH: C23.888.821.937
* NCIt: C3442
* UMLS: C0042963

 |
A **Unión Monetaria Latina** (UML) foi un intento do século XIX por unificar varias moedas europeas nunha común que podería ser empregada en todos os estados membros. Estableceuse en 1865 e disolveuse en 1927.

Historia
--------

O día 23 de decembro de 1865 o Segundo Imperio Francés, Bélxica, o Reino de Italia e Suíza formaron a Unión Monetaria Latina e acordaron establecer o cambio das súas moedas a un estándar de 4,5 g de prata ou 0,290322 g de ouro (unha proporción de 15,1 a 1) e facelas intercambiables gratuitamente. O acordo tomou forza a partir do 1 de agosto de 1866 cando o Reino de España e o Reino de Grecia en 1868 e o Reino de Romanía, o Imperio Austro-Húngaro, o Principado de Bulgaria, Venezuela, o Reino de Serbia, o Principado de Montenegro, San Marino e os Estados Pontificios en 1889 se uniron. En 1904, as Antillas Neerlandesas tamén estableceron este estándar aínda que non se integrou na Unión.

Non membros
-----------

### Reino Unido

Un paralelismo pode ser visto entre as discusións que houbo no Reino Unido ante a posibilidade de que este se integrase na unión monetaria, e as actuais discusións sobre se debe entrar ou non na zona euro.

A proposta incluía reducir a cantidade de ouro que contiña unha libra esterlina en menos dun 1% para así facer 1 libra equivalente a 25 francos.

### Estados Unidos

Os Estados Unidos deron varios pasos que poderían preparar o país para unirse a Unión Monetaria Latina, pero nunca o fixeron. A súa moeda era xa un 4 % do estándar da UML no entanto que 5 francos da UML eran iguais a 1 $.

Moedas
------

Exemplos de unidades monetarias.

* Dracma grego.Dracma grego.
* Franco Belga.Franco Belga.
* Franco francés.Franco francés.
* Peseta española.Peseta española.

Véxase tamén
------------

### Outros artigos

* Napoleón (moeda)
* Vreneli

|  |  |
| --- | --- |
| Control de autoridades | 
* Wd: Q613420
* WorldCat
* VIAF: 312538198
* EBID: ID
* FAST: 522188
* GND: 4603857-7
* HDS: 013662
* ISNI: 0000 0000 8795 3656
* LCCN: n50082389
* SUDOC: 033846014

 |
Valentina Monetta 2014
**Valentina Monetta**, nada na Cidade de San Marino o 1 de marzo do 1975, é unha cantante de pop sanmarinesa.

Carreira
--------

En 2008, Monetta enviou a canción "Se non ci sei tu" para participar na selección nacional para representar a San Marino no Festival de Eurovisión 2008, pero non foi seleccionada por SMtv.

O 14 de marzo de 2012, a televisión sanmarinesa SMtv anunciou que Monetta sería a representante do seu país no Festival de Eurovisión 2012 en Bakú, Acerbaixán coa canción "Facebook Uh, Oh, Oh" tras ser elixida internamente. Non obstante, o 18 de marzo, uns días despois de ser anunciada a canción, a UER considerou que a canción seleccionada contiña unha mensaxe comercial da rede social Facebook, o que deu lugar á descualificación da letra e cambiouse a "The Social Network Song (OH OH - Uh - OH OH)".

Monetta participou na primeira semifinal do Festival de Eurovisión 2012 celebrado o 22 de maio de 2012, e clasificouse en 14º lugar con 31 puntos, polo que non logrou acceder á gran final do certame. Ao ano seguinte foi elixida de novo por SMtv para representar o país no Festival de Eurovisión 2013 celebrado na cidade de Malmö, Suecia; coa canción en italiano "Crisalide (Vola)" composta por Ralph Siegel, obtendo finalmente o posto 11, a tan só 16 puntos de pasar á final.

O 20 de xuño de 2013 asinou un pre-acordo coa televisión pública de San Marnño (SMtv) para volver representar ao país no Festival de Eurovisión 2014, aínda que cabe destacar que non se trata dun acordo definitivo.

Discografía
-----------

### Álbums

| Título | Detalles do Álbum |
| --- | --- |
| *Il mio gioco preferito* | * Lanzamento: 19 de setembro de 2013.
* Formatos: Descarga dixital.
 |
| *La storia di Valentina Monetta* | * Lanzamento: 7 de xuño de 2013.
* Formatos: CD/Descarga dixital.
 |

### Sinxelos

| Ano | Título | Álbum |
| --- | --- | --- |
| 2002 | *Sharp* | *--* |
| 2008 | *Se Non Ci Sei Tu* |
| 2011 | *Una Giornata Bellissima* | *La Storia di Valentina Monetta* |
| 2012 | *I'll Follow the Sunshine* |
| *The Social Network Song* |
| 2013 | *Crisalide* |
|

Referencias
-----------

1. ↑  "Valentina Monetta rappresenterà San Marino a Baku 2012". *SMtv* (en Italian). Arquivado dende o orixinal o 07 de maio de 2012. Consultado o 14 de marzo de 2012.
2. ↑  "Valentina Monetta to represent San Marino in Malmö". 23-01-2013.
3. ↑

|  |  |
| --- | --- |
| Control de autoridades | 
* Wd: Q240942
* WorldCat
* VIAF: 313259472
* AllMusic: mn0002932841
* Discogs: 2670616
* Europeana: ID
* Genius: Valentina-monetta
* GND: 1064186114
* IMDb: nm5514281
* ISNI: 0000 0004 6158 7626
* MusicBrainz: ID
* Songkick: 5352828

 |
Tropas británicas e alemás reunidas durante a tregua.
A **tregua de Nadal** (en inglés *Christmas truce*; en lingua alemá *Weihnachtsfrieden* ou en francés *Trêve de Noël*) foi unha serie de altos o fogo xeneralizados e non oficiais que tiveron lugar na Fronte occidental durante o Nadal de 1914 no transcurso da primeira guerra mundial.

Na semana previa ao Nadal, os soldados alemáns e os británicos comezaron a intercambiar saúdos e panxoliñas entre as trincheiras. En ocasións, a tensión reduciuse até o punto que os soldados saíron das trincheiras para ir falar cos seus inimigos e intercambiar agasallos.

Isto aconteceu durante a vixilia de Nadal e o día de Nadal, cando moitos soldados de ámbolos dous bandos, así como en menor medida tamén franceses, se aventuraron en "terra de ninguén" e se mesturaron entre eles. Nestes encontros compartiron a comida, fixeron cerimonias de enterro conxuntas e mesmo chegaron a xogar ao fútbol, creando unha das imaxes máis perdurábeis da tregua.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Tregua de Nadal Modificar a ligazón no Wikidata*** |

### Ligazóns externas

* A Tregua de Nadal en historicaleye.com *(en inglés)*

|  |  |
| --- | --- |
| Control de autoridades | 
* Wd: Q163730
* EBID: ID
* LCCN: sh2001001789

 |
A **traxicomedia** é unha obra dramática na que se mesturan elementos tráxicos e cómicos.

Na Grecia clásica a traxicomedia (ou "drama satírico") adoitaba tratar un tema lendario, aínda que con efectos cómicos, protagonizados, fundamentalmente, polo coro. Os deuses non interviñan na vida dos homes, e pode haber máis dunha acción ó mesmo tempo. Encóntrase a medio camiño entre a traxedia e a comedia: non se evitan as situacións cómicas, pero tampouco o desenlace tráxico, o que permite reflectir con maior verosimilitude a realidade: figuras de diversos estratos sociais, diferentes rexistros, asuntos elevados e/ou triviais.

Tódolos estudosos consideran a Plauto o pioneiro na obra *Anftrión*, aínda que o verdadeiro cultivo se iniciou no século XVI.

Os seus moldes estruturais non están fixados; hai tres criterios esenciais:

* Os personaxes da obra pertencen a capas tanto populares como aristocráticas.
* A acción seria, incluso dramática, non culmina en catástrofe.
* O estilo experimenta altibaixos: linguaxe elevada, procedente da traxedia, e linguaxe cotiá, típica da comedia.

Exemplos
--------

Un exemplo de traxicomedia na literatura galega é a obra *Os vellos non deben de namorarse*, de Castelao.

---

|  |  |
| --- | --- |
|  |  *Este artigo sobre teatro é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---


|  |  |
| --- | --- |
| Control de autoridades | 
* Wd: Q192881
* BNCF: 70865
* BRE: 4199212
* EBID: ID
* GEC: 0147259
* GND: 4185839-6
* JSTOR: tragicomedies
* LCCN: sh2001009137
* PSH: 6997

 |
Para outras páxinas con títulos homónimos véxase: Urco.
**Urco Editora** é unha empresa editorial galega con sede en Santiago de Compostela que comezou a súa andaina en 2007 publicando literatura de fantasía, ciencia ficción, tanto traducida como escrita orixinalmente en galego.

Historia e características
--------------------------

Ten publicado títulos como *Unha viaxe á Lúa* de George Tucker ou *O castelo de Otranto* de Horace Walpole, entre outros. Distribuíu os seus libros a través da Distribuidora Pragma. e máis tarde polo Consorcio Editorial Galego. Tomás González e Rodrigo Vizcaíno foron os máximos responsábeis da empresa durante a primeira etapa, namentres que David Cortizo e Andrea Jamardo foron as cabezas visíbeis na etapa posterior, durante a cal se lle concedeu un maior peso á literatura infantil e xuvenil fronte á literatura traducida que caracteriza os primeiros anos de produción editorial.

A editorial organiza dende 2015 o Premio Antón Risco de literatura fantástica.

Notas
-----

1. ↑  "Sobre nós", na páxina web da editorial.
2. ↑  Nova distribuídora editorial en Galicia, *Galiciaconfidencial*, 31 de maio de 2011.
3. ↑  Puntos de venda na páxina web da editorial.
4. ↑  Entrevista con Rodrigo Vizcaíno en *La Voz de Galicia*.
5. ↑  *Hai moitos lectores que podemos gañar para os libros en galego*, entrevista a Cortizo en *Biosbardia o 19 de xaneiro de 2015.*
6. ↑  *Á literatura galega non lle queda outra que estar na vangarda*, entrevista a Cortizo no *Diario de Pontevedra, 11 de marzo de 2018.*

Véxase tamén
------------

### Ligazóns externas

* Urco Editora- Asociación Galega de Editoras.
**Urbscras** é a cidade de ficción utópica que aparece descrita en *Das novas cousas de Ramón Lamote* e onde se desenvolve boa parte da acción desta novela.

Localización
------------

A localización de Urbscras non está especificada. Dise que para chegar dende onde vive Ramón Lamote ata ela, este ten que coller un avión, que fai unha escala técnica e que se prolonga durante máis dunha hora a viaxe a partir desa escala, polo que estariamos falando dunha percorrido total de cando menos tres horas. Dado que o avión sae ás 13:50 e chega a tempo para xantar, pódese supor que a viaxe se produce no sentido contrario aos fusos horarios. Deste xeito, Urbscras podería estar situada a máis de tres horas ao oeste da Terra Chá, que é onde vive Ramón Lamote. Como non se achegan máis datos, tamén podería atribuírse ese sistema de horarios a unha situación xeral de ucronía.

Descrición
----------

Urbscras (do latín *urbs*, cidade, e *cras*, mañá) é unha cidade utópica planificada para que ningunha actividade sexa superflua. É unha sociedade altamente tecnificada, onde os teléfonos móbiles realizan funcións de comunicación, orientación e acceso a bens. De feito, a comunicación oral sen teléfonos móbiles está restrinxida en Urbscras, e o seu uso levará a detención de Ramón Lamote. A vida en Urbscras vén marcada por estritos patróns temporais, pola puntualidade e pola represión dos afectos e das conversas vanais.

O poder político represéntao o *Rexedor Máximo*. Urbscras ten aeroporto. A súa moeda é o euro.

Nela celébrase o I Congreso Universal de Trapalladas, Inutilidades e Outras Necidades Improdutivas.

Notas
-----

1. ↑  Paco Martín, *Das novas cousas de Ramón Lamote*, Editorial Galaxia, 2008, páx. 124
2. ↑  Martín, *ibid*, 115
3. ↑  Martín, *ibid*, 164-168
4. ↑  Martín, *ibid*, 156
O **Palacio Real de Bruxelas** (en neerlandés: *Koninklijk Paleis van Brussel*, en francés: *Palais Royal de Bruxelles*) é o palacio oficial do rei dos belgas, no centro da capital nacional, Bruxelas. O palacio non é usado como residencia real, xa que o rei e a súa familia viven no Castelo Real de Laeken, nas aforas de Bruxelas. O rei cumpre as súas funcións de xefe de Estado neste palacio real.

O palacio atópase ao sur do Parque Real, na parte alta da cidade de Bruxelas. Por outro lado, enfrontado ao Palacio atópase o Parlamento Federal de Bélxica. Estes dous edificios representan a forma de goberno en Bélxica: a monarquía constitucional.

Historia
--------

A construción do Palacio Real comezou a principios do século XIX a mans de Guillerme I, rei dos Países Baixos. Durante o reinado de Leopoldo II o palacio sufriu moitas remodelacións e quedou como pode verse actualmente.
Dende 1965, o Palacio Real de Bruxselas está aberto ao público habitualmente dende o 21 de xullo (día da festa nacional) até comezos de setembro. O horario de visita é de martes a domingo de 10:30 a 17:00 horas.

Galería de imágenes
-------------------

* Vista nocturna.Vista nocturna.
* Vista diurna.Vista diurna.
* Entrada.Entrada.
* Estancia do palacio.Estancia do palacio.
* Gran Salón Branco.Gran Salón Branco.
* John Kerry e o rei Filipe na sala do Rei do palacio.John Kerry e o rei Filipe na sala do Rei do palacio.
* Foto de presidentes de goberno na sala dos espellos (1987).Foto de presidentes de goberno na sala dos espellos (1987).

Notas
-----

1. ↑  Wasseige, Manoëlle. *Le quartier royal*.
2. ↑  "Les expositions estivales au Palais royal ont attiré 70.000 visiteurs". *Le Soir*. 29 de agosto de 2022. Consultado o 20 de xaneiro de 2023.

|  |  |
| --- | --- |
| Control de autoridades | 
* Wd: Q635307
* WorldCat
* VIAF: 124164177
* ISNI: 0000 0001 2242 6502
* LCCN: n86034648
* ULAN: 500227467

 |
Para outras páxinas con títulos homónimos véxase: Nanín.

**Nanín** é un lugar da parroquia de Arra do concello de Sanxenxo (Pontevedra). Segundo o IGE, tiña 80 habitantes en 2016 (35 mulleres e 45 homes), o que representa un descenso respecto ó ano 2009, cando tiña 87 veciños, para alcanzar a poboación que tiña en 2004, cando eran 79.

A praia de Nanin é só unha pequena cala duns 200 m de lonxitude, separada da de Areas por unha punta rochosa que se interna no mar.

Lugares e parroquias
--------------------

### Lugares de Bordóns

| Lugares da parroquia de Bordóns no concello de Sanxenxo (Pontevedra) |  |
| --- | --- |
| Areas | Carballal | Chan de Vila | A Lamela | Nanín | O Outeiro | A Regata | Sear |

### Parroquias de Sanxenxo

| Galicia | Provincia de Pontevedra | Parroquias de Sanxenxo |  |
| --- | --- |
| Adina (Santa María) | Arra (San Amaro) | Bordóns (San Pedro) | Dorrón (San Xoán) | Gondar (San Tomé) | Nantes (Santa Baia) | Noalla (Santo Estevo) | Padriñán (San Xenxo) | Vilalonga (San Pedro) |

Véxase tamén
------------

* Lugares de Sanxenxo
**Jesús Varela Martínez**, nado en Cuíña (Ortigueira) o 14 de maio de 1940 e finado no mesmo concello o 26 de decembro de 2020, foi un empresario e político galego do PPdeG.

Traxectoria
-----------

Concelleiro de Ortigueira da Candidatura Independiente Ortegana encabezada por José Antonio Franco Cerdeira nas eleccións municipais de 1983, foi primeiro tenente de alcalde. Logo da dimisión de José Antonio Franco, foi elixido alcalde de Ortigueira o 12 de decembro en 1985. Nas municipais de 1987 encabezou a candidatura da Coalición Progresista Galega e foi elixido alcalde. Nas municipais de 1991 encabezou a candidatura do PPdeG e foi elixido alcalde por maioría absoluta. Volveu repetir a maioría absoluta nas municipais de 1995. Finou en Ortigueira o 26 de decembro de 2020.

Vida persoal
------------

Casou con Josefa Sansegundo Rodríguez e foi pai de Guillermo, Jesús e Carlos Varela Sansegundo.

Notas
-----

1. ↑  *La Voz de Galicia*, 15-12-1985, p. 37.
2. ↑  Falleció Jesús Varela Martínez, ex alcalde de Ortigueira
3. ↑  *La Voz de Galicia*, 26-12-2020, p. 48.

Véxase tamén
------------

### Bibliografía

* Barrera, Feliciano, ed. (2002). "Varela Martínez, Jesús". *Gallegos. Quién es quien en la Galicia del siglo XXI* (en castelán). Santiago de Compostela: *El Correo Gallego*. ISBN 84-8064-113-4.

### Outros artigos

* Eleccións municipais en Ortigueira

|  |  |  |
| --- | --- | --- |
| Predecesor:**José Antonio Franco Cerdeira** |  **Alcalde de Ortigueira** 1985 - 1999 | Sucesor:**Antonio Campo Fernández** |